
„Prosím, ponáhľaj sa,“ prebehlo jej v zúfalstve mysľou. Nemala kam ísť, jediné miesto, ktoré bolo pre ňu v tejto chvíli bezpečné, bola chata. Lenže jediné kľúče mal on. Richard nikdy nepatril medzi ľudí, čo chodia načas a Karen v túto chvíľu pocítila, aká je to zlá vlastnosť. Nemohla si však sťažovať, nemala komu. A okrem toho, Richard stále nechodil. Ani mobil nedvíhal. Karen nevedela, čo sa mohlo stať, no tušila, že nič dobré. 

    Už nemala čas. Čoskoro príde a ak ju tu chytí, bude stratená. Vzala kľúče od auta, pozhasínala všetky svetlá a zamkla za sebou dvere Richardovho domu. Vyšla na tmavú ulicu a rozhliadla sa po ceste. Jej oči márne hľadali čierny Range Rover, ktorý mal stáť na príjazdovej ceste. Nič tam nebolo. Na celej ulici nebol žiadny Range Rover, dokonca ani žiadne čierne auto. Karenin žalúdok sa vzpriečil, pokúšajúc sa zmiznúť čo najrýchlejšie z miesta, ktoré bolo až priveľmi viditeľné. Karen sama žiadneho pohybu nebola schopná. Nohy jej primrzli k chodníku, telo stuhlo, akoby každú sekundu očakávala guľku medzi oči. 

    Samozrejme, na ulici nikto nebol. Ako doteraz vždy. Už nemohla dlhšie čakať. Ak sa Richard neukáže, je to jeho starosť. Bude sa musieť postarať o seba sama. Koniec koncov, načo by jej boli kľúče od chaty – stačí rozbiť zámok alebo jedno z okien. Možno sa jej podarí nájsť náhradné kľúče, o ktorých Richard tvrdil, že zmizli spolu s jeho ex-manželkou Danou. Karen to pripadalo nezmyselné, na čo by si už Dana brala kľúče od chatky, keď sa uchýlila pod krídla toho boháča Rexa. Ešte aj meno mal kráľovské. 

    Čas vypršal, už nemienila čakať ani minútu. Obrátila sa chrbtom k ulici, obišla Richardov dom, prekĺzla cez susedov dvor, zanechajúc za sebou štekot rozzúreného vlčiaka. Ďakovala bohu, že si vzala rifle a nie svoj obľúbený kostým, v ktorom by sotva kto mohol preliezť plot. Ďalší dvor, ďalší štekot, tentoraz musela pridať na rýchlosti, keď sa k nej začal blížiť jeho zdroj. Našťastie sa jej podarilo dostať mimo dosahu reťaze, na ktorú bol milý psíček (ináč veľký biely pitbull) uviazaný. Na poslednom plote si natrhla bundu, ale to jej postup ani v najmenšom nespomalilo. 

    Konečne sa pred ňou rozprestierala tmavá cesta. Cez deň sa tu ledva dalo prejsť na druhú stranu, ale v noci to bolo pusté a tiché miesto. O tomto čase bolo pusto všade. Karen sa pozrela na koniec cesty ktorá zatáčala smerom k Richardovmu domu, ale žiadne auto nevidela. Musela sa zmieriť s tým, že ju nechal v štichu. Iné ani čakať nemohla. Čo teraz? Mátalo jej mysľou. Musela sa dostať do chaty, to bolo jediné miesto, o ktorom David nevedel. Už len jeho meno v nej vzbudilo strach a odpor. Bol to jej manžel, vskutku drahocenný miláčik. Ale len do chvíle, kým neobjavila, že sa schádza s ďalšími troma ženami a je ženatý v dvoch štátoch. Vykľul sa z neho pekný anjelik – iba vo chvíli, keď mu oznámila, že ho udá, sa mu spod krídielok začalo pariť a zo zlatých vláskov na hlave sa začali kľuvať rožky. 

    Nečakala, kým sa jeho nohy zmenia na kopytá, ktorými ju zadupe do čiernej zeme, tresla ho po hlave panvicou a vzala nohy na ramená. Aby sa rozumelo, nikto by ju nemohol obviniť z napadnutia – David začal prvý. Keď sa dozvedel, že sa dozvedela, vyrútil sa na ňu a jeho tvár jasne vravela, že nehodlá pristúpiť na vecičku zvanú rozvod. 

    Až do tej chvíle Karen netušila, s kým má vlastne tú česť, no kuchynský nôž v jednej a baseballová palica v druhej ruke ju presvedčili, že posledné tri roky zrejme žila s cudzincom. To bol jej prvý útek. Ďalšie nasledovali v čoraz kratších intervaloch. Druhý útek bol priamo z hotelovej izby, kam sa David dostal po menšom úplatku a tvrdení, že chce svoju manželku prekvapiť. To sa mu naozaj podarilo a Karen vďačila za svoj život iba faktu, že tú istú chvíľu si vybral na návštevu aj jeden z jej známych z práce. Ten, v domnení, že je jej nový milenec, utŕžil ranu do hlavy a poskytol Karen dostatok času na obrannú akciu, ktorá spočívala v čo najrýchlejšom úteku.

    Najprv sa snažila obrátiť na políciu. Možno by to nebol problém v prípade, že by jej drahý manžel nebol jej členom. So svojím tvrdením došla iba k tomu, že jej úradník (inak Davieho ctený priateľ) navrhol návštevu psychiatra. Karen zdvorilo odmietla a pratala sa preč. Naďalej sa pokúšala presvedčiť úrady, že David nie je zďaleka ten neúplatný a čestný, nikomu neubližujúci policajt, za akého ho všetci majú. Bohužiaľ, jej snaha vyšla nazmar.

    To ju priviedlo k presvedčeniu, že právo síce slúži ľudu, no len tým vybraným jedincom, ktorí za a.) buďto majú peniaze alebo za b.) majú moc, či snáď za c.) majú aspoň koneksie. Zvyšok ľudstva si celkom zrejme mohol trhnúť nohou. To teda vyradilo z kandidátskej listiny väčšinu uchádzačov. Ako pekne definované – uchádzači.

    Zostali jej teda iba priatelia – najlepšie takí, o ktorých nikto nevie. Nebolo ich veľa. Prvá bola Karenina priateľka Rachel. Vydržala u nej tri týždne, to bola doba, koľko trvalo Davidovi, aby sa o nej dozvedel, zrejme od niektorého zo spoločných známych, ktorý poznali Rachel. Najprv prišli telefonáty, na ktoré nikto neodpovedal. Telefón zvonil výlučne vo chvíľach, kedy Rachel nebola doma. Karen to raz zdvihla, no na druhej strane nepočula nič. Okrem fučania. Ani sa nespýtala, kto to je, zložila telefón a skontrolovala, či sú dvere dobre zavreté. Štyridsaťosem hodín na to sedela v autobuse mieriacom do Dallasu, texaského veľkomesta.

    Richard Frenson nebol na žiadnom „zozname“ Kareniných  známych. Nikde si nezapísala jeho číslo, adresu ani meno. Vlastne o ňom od svojej svadby ani nepočula, nieto ešte premýšľala. No aj tak vedela, že jej pomôže. Vždy jej pomohol. Poznali sa v škole, presnejšie na seminári pojednávajúcom o davovej psychóze. Prednáška to bola vskutku pútavá, no Karen si z nej pamätala iba Richardove krásne oči a úsmev, ktorým ju obdaroval vždy, keď zdvihla pohľad od poznámok.

    Netrvalo dlho a začali sa stretávať. Vydržali spolu počas celého štúdia. Prestali sa stretávať až na konci semestra. Dôvodom bolo Karenino tehotenstvo, alebo skôr jeho predčasné ukončenie. Potratila v piatom mesiaci kvôli bližšie neurčeným príčinám. Potom už išiel ich vzťah dolu  kopcom. Karen vinila seba a bála sa, že Richard ju tiež bude viniť. Nebola to pravda, Richard nekládol nikomu vinu, no časom sa začal chovať, akoby bol radšej, že sa dieťa nenarodilo. To bol v Kareniných očiach definitívny dôvod na rozchod.

    Úspešne zmaturovala, odsťahovala sa z mesta a zamilovala sa do prvého chlapa, ktorého stretla – do Davida. Nie práve najšťastnejšia voľba, uvedomila si, keď zdvihla ruku v dôverne známom signále stopárov. Menšia dodávka, pomaľovaná od kolies až po špičku antény obrazmi zo starej gréckej mytológie a s nápisom  Zeus – božské pitie za božské ceny!, bolo jediné auto, ktoré prešlo okolo a na jej úľavu aj zastavilo. S menšími obavami o svoju bezpečnosť nakukla do kabíny šoféra. Obavy ju prešli keď uvidela postaršiu ženu v bielych montérkach s logom Zeusa, ako neskôr zistila, obchodnej spoločnosti zaoberajúcej sa výlučne predajom vínnych produktov. 

    Žena sa volala Jackie a z krátkeho hovoru vyplynulo, že je sestrou zakladateľa menovanej spoločnosti, neznáša svojho brata, no miluje víno. Keďže jej brat nemal manželku ani žiadnych dedičov a bol od Jackie o dobrých dvadsať rokov starší, s radosťou vykonávala podradnú prácu, akou je rozvoz menších zákaziek, pretože bola jediná dedička, čo si dopredu zaistila tým, že ju brat zahrnul do závete. 

    „Zvyčajne stopárov neberiem, ale dnes mám dobrú náladu. Drahý Rupert (to bol jej brat) stone, necíti sa dobre. Bol uňho lekár a predpovedal mu skorý koniec, ak neprestane piť náš obchodný artikel. To ale Rupert neprestane nikdy, takže mám vo výhľade skorý postup,“ zverovala sa Karen, ktorá sa len usmiala a ako rodený diplomat sa zdržala ďalších komentárov. Miesto toho rozmýšľala, či je naozaj dobrý nápad liezť do opustenej chatky. Do hotela sa jej však chcelo ešte menej, pretože dobre vedela, že tam by ju David veľmi rýchlo objavil. Jej dilemu vyriešila Jackie, keď jej oznámila, že je ochotná  troška zísť z trasy a odviezť ju skoro až k chate. Má síce doviezť niekoľko krabíc vína najlepšej značky ku klientovi, no ak sa trocha opozdí, nič sa nestane. Maximálne sa Rupert troška rozčúli, no to jej vadiť nebude. Pri tých slovách sa vyškierala priam diabolsky a Karen nepochybovala o tom, že firma Zeus – božské pitie za božské ceny, čoskoro zmení majiteľa.

    Zatiaľ čo Jackie zasnene básnila o tom, aké zmeny porobí po bratovom „odchode“, Karen sa vrátila k niekoľkým posledným dňom. Richarda našla bez väčších ťažkostí – od skončenia školy nezmenil mesto, dokonca sa ani nepresťahoval. Dom už síce nezdieľal so svojim otcom, ako tomu bolo v minulosti, ale zato bol plný spomienok na drahú Danu, ktorá utiekla iba niekoľko týždňov pred Kareniným príchodom. 

    Keď ju uvidel stáť pred svojimi dverami, oblečenú v priateľkiných šatách, jej všetok majetok tvorila kabelka a malý vak na chrbte, v ktorom mala svoje doklady, posledné peniaze a malý adresár, v ktorom bola vyškrtaná väčšina mien, okrem Richardovho. V tej chvíli sa cítila naozaj biedne – stála pred prahom svojho niekdajšieho milenca, bez domova, s poslednými peniazmi a bez predstavy, kam by mohla ísť, ak jej odmietne pomôcť. Richard jej však pomoc neodmietol – akoby aj mohol. V tom čase bol totálne zdrvený Daniným odchodom, takže keď uvidel svoju starú lásku, všetok jeho žiaľ sa premenil na túžbu ponoriť sa do jej nežného objatia a vrátiť sa do študentských čias, kedy ich najväčšou starosťou bolo, čo si objednať na večeru alebo ako zvládnuť trému pred skúškami. 

    Zverila sa mu so všetkým. On si zase vylial svoje srdce a posťažoval sa na Danu. Objednali si pizzu. A vyspali sa spolu. Bolo to, ako vkĺznuť do starých koľají – dalo im zabudnúť čerstvé trápenia a uľaviť svojmu sklamaniu. Lenže večer rýchlo skončil. A ráno bolo nemilosrdné. Richard sa ponáhľal do práce – bol lekár a v nemocnici ho potrebovali. Karen zostala „doma“ a čakala. Čoskoro si uvedomila, že Richard bude viac času mimo domu, ako lekár bol v službe prakticky neustále. Bola schopná sa s tým zmieriť – koniec koncov, David nebol iný. 

    Dva mesiace bol pokoj, nič sa nedialo. Dana medzitým požiadala o rozvod a Richard s úľavou súhlasil. Karen by chcela urobiť to isté, ale nevedela, akoby to mohla dosiahnuť. Richard na jej naliehanie našiel právnika, ktorý tvrdil, že súd by mohol súhlasiť s rozvodom, pokiaľ by sa preukázalo, že ju jej manžel ohrozuje. To, vzhľadom na svedectvo čašníka pracujúceho v hoteli, a Kareninho kolegu z práce, ktorý potom musel stráviť tri dni v nemocnici, by nemal byť problém. Ibaže svedkovia sa z ničoho nič stiahli. 

    Karen si domyslela, že na vine bude David, ktorý, ako policajt, mal veľa príležitostí k zastrašovaniu. Musela sa zmieriť s tým, že k rozvodu tak ľahko nedôjde. Bohužiaľ, tým, že oň požiadala, prezradila miesto svojho pobytu a zatiahla tak do hry aj Richarda. A práve preto teraz sedela v tej miniatúrnej dodávke, počúvala Jackine reči a na každom kúsku tela cítila nerovnomerný povrch cesty a mizerné tlmiče.

    Len pred pár hodinami jej Richard zavolal z nemocnice. Jeho hlas znel vystrašene, čo uňho ešte nezažila. Povedal, že mal tú česť stretnúť sa s Davidom a že mu kolega práve ošetruje rozbitú hlavu. Zdalo sa, že David sa už vôbec nedokáže ovládať. Napadol Richarda priamo pred svedkami, sotil ho o stenu a nadával mu tými najsprostejšími výrazmi, aké pochytil od zlodejov a zfetovaných grázlikov, ktorých zvykol zatvárať do lochu. Po menšej slovnej hádke, v ktorej osočil Richarda z toho, že mu prebral manželku (vyjadril sa oveľa hrubším spôsobom) sa rozhodol zistiť, kdeže sa Karen práve nachádza. Richardovi sa veľmi nechcelo dať mu svoju adresu, ale David bol neoblomný. Konečne Richard povedal adresu, na ktorej sa nachádzala verejná knižnica. David sa v meste veľmi nevyznal a tak sa s ňou uspokojil. Pred odchodom ešte stihol Richarda hodiť cez pol chodby, kde narazil na kolieskové kreslo, do ktorého sa po chvíli zrútil. 

    Hneď ako sa Richard prebral z mdlôb, zavolal Karen, aby ju varoval. Povedal jej, že si má zbaliť to najnutnejšie a počkať, kým po ňu príde – odvezie ju do svojej chaty, kde by mala byť v bezpečí. Chata vlastne nepatrila Richardovi, ale jeho priateľovi, ktorý sa odsťahoval do druhého mesta. Nemal chuť chatu predávať – cez leto bola vhodným miestom na odpočinok ako aj na rybárčenie – hneď pri nej bolo jazero, hemžiace sa rybami. Dal kľúče Richardovi, ktorý za to, že sa postará o prípadné opravy, mal možnosť kedykoľvek sa v nej zašiť. Využíval to zriedkavo, no ak už sa mu podarilo uvoľniť z práce, zostával v chate aj  dva týždne.

    Ibaže Richard neprišiel. Nevedela, čo sa mu stalo – možno mu prišlo zle a musel ostať v nemocnici, alebo sa niečo stalo cestou domov... Na tie najhoršie veci si netrúfla ani len pomyslieť. Jej jedinou túžbou bolo zaliezť do postele, hodiť do seba pohárik niečoho tuhého na ukľudnenie a zaspať. Potom by sa možno mohla prebudiť pri Richardovi.

    Auto zastalo, Jackie prestala rozprávať o podniku Zeus alebo o čom to posledných štyridsaťpäť minút hovorila. Karen jej poďakovala za zvezenie, popriala veľa šťastia a vystúpila z auta. Dodávka odfrčala, a ona zostala sama na tmavej opustenej ceste. Rozhliadla sa okolo seba a otriasla sa. Všade tma, iba spoza kríkov na ňu hľadelo množstvo očí. Radšej si ani nepredstavovala, čomu všetkému môžu patriť. Nabrala odvahu, pomysliac na to, že nemôže ostať stáť na mieste ako soľný stĺp a pátrala v pamäti po údaji, ako ďaleko sa chata nachádza. Autom len dve či tri minútky, no pešo to bude aj dvadsať, hlavne keď musí po ceste pátrať. 

    Mesiac na oblohe bol v splne, uvedomila si. Dokonca rozoznala aj niekoľko hviezd. Ako postupovala, oči ju sledovali. Pridala do kroku, necítila sa dobre taká osamelá. Ktovie, aké indivíduá sa tu po nociach potulujú. Konečne uvidela chatu. Bola tmavá a opustená. Trocha jej poklesla nálada – akosi dúfala, že Richard tu na ňu bude čakať, usmiaty a povie, že to všetko bol len strašne nevydarený vtip. Podišla k predným dverám, skúsila, či sú zamknuté. Boli. Rozhodla sa obísť chatu – bola to malá jednoposchodová drevená stavba. Na poschodí sa kúrilo elektrickými radiátormi, pričom prízemie si muselo vystačiť s obrovským krbom. Vyskúšala zadný vchod a na svoje prekvapenie zistila, že je odomknuté. Za iných okolností by Richardovi poriadne vynadala, zlodeji by ani nemuseli rozbíjať okná (čo bolo tak trochu nemožné, keďže ich zakrývali staré mohutné drevené okenice) či liezť po rebríku na strechu, skúšajúc sa dostať dnu strešným oknom (ktoré sa už celé veky nedalo otvoriť). Tieto nápady sa jej preháňali hlavou, ešte keď nevedela, že zadné dvere nie sú zamknuté. Rozhodla sa, že pre tento prípad Richardovi jeho nepozornosť odpustí, dokonca mu môže vďačiť za to, že nezostane trčať vonku v chladnej noci. 

    Vstúpila do kuchyne a zavrela za sebou dvere. Vnútri bolo ticho, dokonca ani kohútik nekvapkal. Na sekundu sa v Karen niečo vzpriečilo – mala pocit, že na ňu vnútri niečo číha – niečo nebezpečné a desivé. Túžila sa otočiť a utiecť do tmavej noci, do lesa, radšej byť vystavená tým desivým svetielkujúcim očiam, než tomuto tichu. Lenže tá chvíľa netrvala dlho a Karen sa spamätala. Netúžila plahočiť sa lesom, nechcela ani len pomyslieť na to, ako dlho by jej trvalo, kým  by narazila na ďalšie auto. Veď bolo už po polnoci a v týchto miestach sa autá vyskytovali riedko aj cez deň. Premohla svoj inštinkt (čo je tá najhoršia vec, akú môže človek urobiť) a pohla sa smerom, za ktorým tušila vchod do druhej miestnosti. 

    Cestou narazila do rohu stola a ako sa snažila cúvnuť dozadu, zhodila akýsi hrniec. Ten s hrmotom spadol na kamennú dlážku, kde narobil ešte väčší rámus. Karen zvýskla a od strachu prestala dýchať. Hrniec sa ešte chvíľu kotúľal po podlahe, nakoniec narazil na stenu a zastal. V kuchyni bolo počuť iba Karenino dychčanie, keď sa rozhodla, že kyslík je pre ňu predsa len dôležitý. Potom sa ozvali kroky.

    Niekto je v dome, uvedomila si Karen a snažila sa utíšiť svoje dýchanie, zdalo sa jej, že vypĺňa celú miestnosť. Dýchanie a tie kroky. Ktosi schádzal po schodoch, najprv pomaly, akoby dúfal v to, že ho nik nezačuje. Keď však neznámy zistil, že navzdory jeho snahe je počuť každý jeho krok, zrýchlil. Karen nastražila oči, dúfajúc, že zahliadne svetlo. Zostala tma. Túžila vykríknuť Richard, si to ty? ale krk sa jej stiahol a odmietol prepustiť akýkoľvek zvuk. Možno to aj bolo lepšie.

    Kroky ustali. Už bol veľmi blízko – tak blízko, že by ho mala vidieť. Keby bolo dosť svetla. Počula jeho dych a vedela, že on počuje jej. Bol to určite muž, tým si bola istá. Aj z tej vzdialenosti pocítila jeho pach, taký povedomý, taký známy...

    Nebol to Richard. Ale poznala ho. Žila s tou osobou dosť dlho na to, aby si zapamätala vôňu jeho obľúbenej kolínskej. 

    „Karen, drahá, prečo ma neobímeš ako poslušná manželka?“ Za otázkou nasledovalo cvaknutie a Karen oslepene hľadela do silného svetla baterky, ktorá na ňu mierila. Bola ako chytená laň – aj keď vedela, čo jej hrozí, nebola schopná sa pohnúť. Svetlo ju hypnotizovalo.

    „Alebo ma už nemiluješ?!“ V otázke sa sklamanie prelínalo so zlosťou. 

    „David?“ spýtala sa Karen  trocha zbytočne. Jej muž sa rozosmial.

    „Iste. Čo si si myslela, že ťa tu nebodaj chytil Freddie Crueger?“ Karen nevedela, či by to pre ňu nebolo lepšie. 

    „Ako... ako si sa sem dostal?“

    „Myslíš, že som naletel tomu trubirohovi? Hneď som vedel, že mi povie nesprávnu adresu. Zistil som si, kde býva, jediným telefonátom.“

    „Tak prečo si za ním šiel do nemocnice?“

    „Chcel som vás dostať oboch. Spolu. Je rovnako vinný, ako ty, drahá. Iba o tom ešte nevie.“ V Karen niečo povolilo.

    „Čo si s ním urobil?“

    „Ešte nič. Šetrím si ho, najprv som chcel vidieť teba.“

    „Kde je?“

    „Kde by bol. Kam sa ukladajú neposlušní chlapci?“ Karen napadli iba dve miesta. Buďto podkrovie alebo pivnica. Obe miesta boli uzavreté a nedalo sa z nich nijako dostať. David si to určite skontroloval. Šanca, že by ju Richard zachránil, je teda mizivá. David sa medzitým kochal jej preľaknutým výzorom.

    „Ani trocha si sa nezmenila, drahá. Stále tie isté veľké oči... Vieš, nikdy som si zo žiadnou ženskou neužil tak, ako keď som ťa musel naháňať po niekoľkých štátoch. Myslím, že keď  s tebou skoncujem, vyskúšam to aj s ďalšími.“

    „Si obyčajný zvrhlík!“ vykríkla Karen, ktorú myšlienka na jeho plány značne popudila. Predstava, že by aj iné ženy takto týral – preháňal z jedného kraja do druhého – v nej vyvolávala silný odpor a nenávisť. 

    „Trochu silné slová pre štetku ako si ty!“ skríkol David. Jeho pobavenie nad tým, ako ľahko ich chytil do pasce, sa zmenilo v zúrivý hnev. Ako sa mu opovažuje odvrávať, keď má v rukách jej život. Rozhodol sa, že už jej má dosť. Aj keď sa pred ňou chvastal, ako si to užíva, v skutočnosti mu nebolo všetko jedno. V práci sa o ňom začali šíriť klebety a zopár ľudí mu vážne pohrozilo žalobou. Len tak-tak sa mu podarilo prípadných svedkov včas odradiť.

    Karen cítila, že sa jej čas kráti. Kvôli svetlu, ktoré jej mierilo do tváre, nič nevidela, ale vedela, že keby sa zvrtla a snažila stratiť v lese, David by ju zabil skôr, než by sa dostala z domu. Musela ich šance vyrovnať. 

    „Vieš, kedysi som ťa naozaj milovala,“ vyhlásila vážnym hlasom. Davida jej slová prekvapili – baterka trocha zakolísala. Presne o to jej išlo. Vykopla pravú nohu, opäť vďačná za nohavice, a vyrazila mu z ruky baterku. Tá spadla na zem, kde sa rozbila a zhasla. David vykríkol, zanadával a vrhol sa na miesto, kde ešte pred chvíľou stála. Karen tam však už nebola. Vo chvíli, keď zhaslo svetlo, otočila sa, rozrazila dvere a vybehla do noci. Nedbala na výkrik, neotočila sa. Rozbehla sa priamo do lesa – vedela, že v dome by nemala žiadnu šancu uniknúť. Musela sa mu stratiť, až potom mohla rozmýšľať, ako zachrániť Richarda.  

    Davidovi netrvalo ani päť sekúnd vybehnúť z dverí revúc od zlosti. Vo svite mesiaca zazrel Karenin chrbát, strácajúci sa kdesi v lese. So zúrivým krikom, nešetriac nadávkami ju nasledoval.

    Vnútri domu zostal už len jeden človek. Richard sa práve snažil postaviť na nohy, keď začul ten šialený rev. Hneď pochopil, že Karen dorazila. Znásobil svoje úsilie dostať svoje telo do vzpriamenej polohy, čo však nebolo práve najľahšie, ak ste mali za chrbtom spútané ruky a nohy. No strach mu pumpoval do tela adrenalín, s ktorého pomocou sa mu konečne podarilo postaviť, čo predtým dokázal už ako sedemmesačný. 

    Vedel, že jeho úsilie je márne – aké už len mali šance oproti ozbrojenému policajtovi. No nádej umiera posledná a Richard sa nemienil vzdať. Nie, kým si nebude istý, že pre Karen už nič nespraví. 

    „Fajn, už stojím,“ povedal si, aj keď mu to pripadalo smiešne. „Čo teraz?“

    Najprv by si mal rozviazať ruky. Lenže ako to urobiť? Potom si spomenul, že vo vrecku kabáta má malý švajčiarsky nožík. Taký obyčajný, s dvoma čepeľami, nefungujúcimi nožničkami a otváračom konzerv, no teraz by mu mohol poslúžiť. Kabát mal samozrejme na sebe. Nožík mal v pravom vrecku, tým si bol istý. Lenže, ako má dostať ruky spútané za chrbtom do pravého predného vrecka kabáta bez toho, aby si odtrhol jednu ruku z tela? Ak teda nejde hora k Mohamedovi, pôjde nožík k hore. Ah, zase to poplietol.

    Naklonil sa dopredu, jednou rukou si prichytil cíp kabáta a ťahal ho dozadu, zatiaľ čo sa snažil čo najviac nakloniť dopredu. Cítil, že nožík spolu s niekoľkými drobnými začína podliehať zemskej príťažlivosti a čoskoro bol za svoju snahu odmenený krásnym zvukom predmetov dopadajúcich na dlážku. Mince sa odkotúľali niekam ďaleko, no nožík by mal byť pri ňom. Opatrne, ako mu to jeho položenie dovoľovalo, sa zviezol na kolená. Začal sa šúchať dookola, kým jeho nohy nenarazili na nožík. Potom sa natočil tak, aby ho mal za chrbtom a začal sa skláňať dozadu, modliac sa, aby to jeho nezaťažovaný chrbát vydržal. Zručne napodobňoval pohyby, aké sa robia pri lambade, až kým sa jeho ruky nedotkli chladnej zeme. Potom to už bola len otázka času, kým nahmatal svoj nožík. Vystrel sa do vzpriamenej polohy, vydýchol si a začal s nožíkom manipulovať. Vybrať jednu z čepelí nebolo až také ťažké. Prerezať ním pevné lano trvalo o čosi dlhšie. Keď si oslobodil ruky, niekoľko sekúnd si ich trel, aby sa mu prekrvili. Keď mu v nich začalo mravenčiť, sklonil sa dopredu a rozrezal  putá, ktoré mu zvierali nohy. Konečne bol voľný. Teda, len teoreticky. Ešte stále bol zamknutý vo svojej vlastnej (priateľovej) pivnici, potme, proti ozbrojenému chlapovi, z ktorého sa s najväčšou pravdepodobnosťou stane vrah. Jediné, čo mu dodávalo akú takú odvahu, bol fakt, že v ruke zvieral svoj nožík a konečne mohol kráčať, nielen hopsať. Aj to bol pokrok. Veril, že je na tom ešte stále lepšie ako Karen.

    Tá si myslela presný opak.
    „Bože, vďaka, že som sa ho striasla. Ale čo chudák Richard? Ak nedostane mňa, vyzúri sa na ňom. Do mesta to aj tak nestihnem včas. Musím sa vrátiť.“

    Nebol to až taký zlý nápad, vzhľadom na to, že sa jej podarilo uniknúť tomu šialencovi. Mala nad ním dokonca navrch – ona aspoň vedela, kde je, pričom pochybovala, že si David všímal ich trasu. Snažila sa utekať vždy doprava, takže  vlastne urobila taký menší kruh okolo chaty. Stačilo zahnúť do ostrejšieho uhla a vrátila by sa k chate. Otázka bola, či je to rozumné. David sa možno neorientuje najlepšie, no blázni mávajú šťastie a tak nepochybovala o tom, že sa mu podarí dostať sa späť k chate. Dôležité bolo, ako dlho mu to bude trvať. Možno by stihla oslobodiť Richarda a potom by utiekli spolu – David by ani nemusel vedieť, že v chate bola. Lenže bola to pramalá šanca. Je ochotná ju riskovať?

    Ozvalo sa jej svedomie. Richarda do toho dostala ona, a nehodlala ho v tom nechať. Ak mu nepomôže, David si vybije svoju zlosť na ňom a to by si nikdy neodpustila. Nechce mať na rukách jeho krv. S istotou, že si práve ničí jedinú šancu na útek, sa obrátila smerom k chate.

    Len niekoľko minút po nej sa presne k tomu istému rozhodol David. Navzdory Kareniným pochybám o jeho orientačnej schopnosti si presne všimol, ktorým smerom bežali. Ani preňho nebol problém nájsť chatu. Len mu trvalo dlhšie, kým sa vzdal behania do kruhu. Keď sa už však rozhodol, bol si istý, že Karen naňho bude čakať. Predsa by neopustila svojho miláčika. Tentoraz sa lesom nerozľahol krik ani rev, ale tichý, no oveľa hrôzostrašnejší smiech.

    Trafiť späť k chate naozaj nebol žiadny problém, stihla to skoro v rekordnom čase. Pred dverami sekundu zaváhala, potom vošla. Svaly na krku jej stuhli, nohy sa napli, pripravené k rýchlemu úteku. Nepočula žiadny zvuk, čo ju utvrdilo v presvedčení, že David sa ešte túla v lese. Ak bude mať šťastie, spadne, zlomí si nohu a jeho zvyšky roztrhajú vlci. Vedela však, že to je iba zbožné želanie. 

    Nerozmýšľala, kde je asi uväznený Richard, rovno sa pobrala k dverám, ktoré viedli do pivnice. Aj keď strecha nebola oveľa horšia, čo sa týkalo možností úteku, bol by problém dostať Richarda hore po rebríku. Nie nemožné, ale obtiažne. A jej manžel nerád robil „obtiažne“ veci, keď mal na výber aj ľahšie.
    Richard začul pohyb, slabý škripot pántov kuchynských dverí a vedel, že sa  David vrátil. Pocítil žiaľ, lebo neveril, že sa Karen podarilo uniknúť. Mal ju rád a ešte stále dúfal... modlil sa, aby netrpela. Jeho pocity sa rýchlo zmenili, keď začul kroky rovno pred dverami deliacimi ho od slobody. Zachvátila ho nenávisť voči netvorovi, ktorý za nimi stál. Túžil jediné, pomstiť Karen. Či prežije alebo nie, urobí všetko preto, aby bol jej vrah potrestaný. V jednej ruke držal svoj švajčiarsky nožík, taký ničotný proti chlapovi Davidových rozmerov a sily, v tej druhej zvieral rúčku od starej metly, ktorú sa mu podarilo nájsť. Ani jedna zo zbraní mu nezaručovala víťazstvo, ale obe zvyšovali jeho šance. 

    Potichu, dávajúc pozor, aby ani jeden zo schodov nezapraskal a neodhalil tak jeho prítomnosť príliš skoro, vystúpil až k dverám. Na poslednom schode zastal a započúval sa do podivných zvukov, ktoré v ňom vyvolali zmätok. David ho zamkol, tým si bol istý. To, že si nechal kľúče, bolo samozrejmé. Prečo sa po tom osoba, stojaca na druhej strane dverí tak zúrivo snaží vylomiť zámok? Nemá snáď kľúče? Ďalšia možnosť, ktorá ho napadla, bola, že za tými dverami stojí niekto úplne iný. Možno dokonca Karen.

    „Karen?“ spýtal sa, znižujúc svoju jedinú šancu prekvapiť a zaútočiť.

    „Richard? Si tam?“ Jeho srdce zaplesalo. Je to Karen – predsa len vyviazla.

    „Karen! Kde je David?“

    „Niekde v lese. Nemáme veľa času a ja neviem otvoriť ten hnusný zámok.“ V jej hlase bolo cítiť paniku, ktorá teraz prešla aj na Richarda.

    „V skrini na chodbe je sekera. Vezmi ju a rozbi dvere. Rýchlo!“ 

    Karen bola síce rada, že je Richard v poriadku, no robilo jej starosti, že sú v dome už pridlho. David sa mohol každú chvíľu vrátiť, a ona bola ešte stále sama a neozbrojená. Keď Richard spomenul sekeru, potešila sa. Aj keby sa jej nepodarilo rozbiť dvere, ešte stále ju môže použiť ako vhodnú zbraň. Skriňu sa jej podarilo nájsť bez väčších ťažkostí – na chodbe bola iba jedna. Problémom bola tma. Neodvážila sa rozsvietiť svetlo, tým by Davidovi mohla ukázať cestu. Baterku nemala žiadnu, nezostávalo jej teda nič iné, iba hľadať sekeru hmatom. Niekoľkokrát si už myslela, že ju našla, no zakaždým to bolo niečo iné. Starý fén, rúčka od tenisovej rakety... samé haraburdy. Jediné, čo tu chýbalo, bola pasca na myši, ktorá by jej pricvikla prsty. Konečne zacítila pod prstami chladnú oceľ a vzápätí trocha sklamane vydýchla. To nebola sekera, akú si predstavovala – myslela na niečo veľké, čo by ledva dokázala zdvihnúť a nie malú sekerku, ktorá sa používala skôr na drobné domáce práce. Nemohla sa však nikomu sťažovať, lebo nikto nebol nablízku. 

    Vzala teda tú malú sekerku a vrátila sa k pivničným dverám.

    „Našla som ju. Je dosť malá, Rich.“

    „Bude musieť stačiť. Sekaj okolo zámku, potom dvere vyrazím.“ To sa Richardovi ľahšie vravelo, než Karen robilo. Zakaždým, keď sekla, sekerka ostala v dreve a ona musela vynaložiť ešte raz takú dlhú dobu na jej uvoľnenie. No nevzdávala sa a aj keď to šlo pomaly, sekera bola ostrá. Už nechýbalo veľa – možno dve seknutia – keď sa predné dvere rozleteli a dnu vošla tmavá postava. Hnev, ktorý ňou lomcoval, sa dal rozoznať podľa zhrbeného chrbta, napnutých krčných svalov a desivého sypotu, ktorý vychádzal z jeho úst. Karen až teraz pochytila skutočná panika. Silne zaťala sekeru do rámu dverí, potom ňou zalomcovala, aby ju vytiahla. David sa blížil. Neponáhľal sa, vedel, že mu neuniknú. 

    Richard nechápal, prečo Karen prestala, hoci ho premklo zlé tušenie.

    „Karen, pokračuj,“ prosil.

    Karen nevedela, čo robiť. Mala len dve možnosti – buďto pokračovať, zaťať sekeru do dreva a možno oslobodiť Richarda, pričom však hrozilo, že ak sa jej to nepodarí včas, Karen už nedokáže sekeru vytiahnuť a potom tu bude sama a neozbrojená čeliť svojmu manželovi, alebo nechá Richarda tam kde je a spoľahne sa len na seba. Jej šancou bolo, že Davida prekvapí. Rozhodla sa pre druhú možnosť a začala cúvať od dverí. Skôr vycítila, než uvidela úsmev, ktorý sa roztiahol na jeho tvári. 

    „Karen, miláčik, čo keby sme to všetko už raz a navždy skončili?“

    „Mne to vyhovuje. Odíď, a ja na teba nepodám žalobu.“

    „Takto som to nemyslel.“ David sa približoval čoraz rýchlejšie a Karen sa čoskoro ocitla na konci chodby. Nemala kam ísť, bola v pasci. David sa viditeľne uvoľnil – preňho to znamenalo výhru. Až keď sa priblížil dostatočne blízko na to, aby videla, že nemá v ruke zbraň, pochopila, že si jej sekeru zrejme nevšimol. Alebo bol taký sebaistý, že sa jej nebál.

    Richard tiež pochopil jednu vec – Karen mu na slobodu nepomôže, ba čo viac, musí čeliť tomu šialencovi sama. Opäť. To bola vec, ktorú Richard nehodlal dopustiť. Nehľadiac na to, že nikdy nepatril medzi športovo nadaných chlapcov a v škole sa futbalu venoval len z hľadiska, vrhol sa proti dverám. Drevo zapraskalo, ale nepustilo. Naproti tomu Richardovo rameno sa k tomu zrejme chystalo.

    Karen začula praskot dreva a vedela, že mu veľa nechýba aby povolilo. V nádeji, že tým dodá Richardovi odvahu, vykríkla.

    Richard, ktorý si jej výkrik vysvetlil ako prosbu o pomoc, vložil všetku svoju energiu do nasledujúceho pokusu. Zostúpil o dva schody nižšie, rozbehol sa a – 

    David si toho rámusu najprv nevšímal, čo už môže spraviť cintľavý doktorko proti tým tvrdým dverám – neuvedomil si, čo Karen robila, kým sa nezjavil vo dverách. Jej výkrik ho zmiatol – veď sa jej predsa ešte ani len nedotkol a už vrieska ako siréna. To ho nahnevalo. Zodvihol ruku, aby jej dal príučku... a práve v tej chvíli dvere povolili a Richard sa vrútil na chodbu. Dvere narazili do steny a Richard zletel na zem. David sa otočil, aby zistil, čo sa tam deje. To bola Karenina šanca. Videla, ako pravou rukou siaha k ľavému boku, kde mal zbraň. Zdvihla ruku so sekerou, rozohnala sa...

    „Je po ňom,“ prehlásil o chvíľu pozdejšie Richard. Skláňal sa nad Davidovou mŕtvolou, akoby práve zisťoval, či pes, ktorého zrazil, je ešte nažive. Karen nepotrebovala jeho uistenie – nikto predsa nemohol prežiť tú ranu, ktorú mu zasadila. Kto by o tom zapochyboval, mohol sa veľmi rýchlo presvedčiť – zo zadnej časti hlavy, ktorá bola teraz celá zaliata krvou a niečím, čo nápadne pripomínalo ovsenú kašu, trčalo drevené porisko sekerky. Čepeľ sa nachádzala niekde v tej kaši.

    „Je po všetkom,“ prehovoril Richard, úľava bola jasne badateľná v jeho hlase. Karen ho nevnímala. Jej myseľ sa vrátila k okamžiku, kedy pred sudcom štátu Michigan povedala svoje áno. Aké boli jeho slová? Snažila sa rozpamätať. „...budete stáť pri sebe, v dobrom i v zlom, v chorobe i zdraví, v chudobe i v bohatstve, kým vás smrť nerozdelí?“ Jasne si pamätala svoju aj Davidovu odpoveď. „Kým nás smrť nerozdelí.“ 

    K rozvodu nikdy nemohlo dôjsť, to by David nepripustil. Bola to teda jediná možnosť, ako sa od neho definitívne odpútať. 

    Davidovo telo sa nikdy nenašlo. Nikto nevedel, kam sa podel po svojom rýchlom odchode z nemocnice, nikto po tom ani nepátral. Jediné bytosti, ktoré vedeli, kam zmizli Davidove pozostatky, boli ryby. A každý predsa vie, že ryby nehovoria.

 

 

 

 

 

